钦定古今图书集成/理学汇编/文学典/第109卷 > 冯惟讷
## 钦定古今图书集成/理学汇编/文学典/第109卷 > 冯惟讷

按《青州府志》：“惟讷，字汝言，临朐人。六岁就外傅，诵书
如成人，质问敢言，父闾山公名之。讷自是谨厚沈毅
矣。长授《毛诗》，尝谓三百篇后，其堪垂金石而风来祀
者，胡可散佚？爰集删后之所逸，《楚骚》之未辑，及鸟迹
竹书，自黄轩逮秦汉魏、晋迄隋，上下千载，为《诗纪》百
卷，盖自弱冠始。与仲兄同举于乡，同进士，知宜兴县”，
以事上官不阿，调魏县，迁知蒲州。累迁陕西按察佥
事，备兵陇右。督摄学校，品题十不失一。在任刻诗句
成书，一出海中，纸贵声实，岳岳起中外。由少参迁浙
江督学副使，首与诸生约正文体德行，士瞿然顾化。
大学士袁公遣官致书，谢而不发，其介如此。迁山西
参政，按察使、陕西右布政。清屯田，得万馀顷。事闻，钦
赏金币，迁江西左布政使。核上供瓷器浮费，令民以
地为率，亩出一钱顾役，民大悦，肖像事之。入觐事竣，
疏请老，以光禄寺卿致仕。家居，日手一编，发为诗文，
渊然闲靓，粹然庄莹，而不务一切瑰奇亢厉之态，公
于此道所得深矣。学士大夫尝言：“《诗纪》未出以前，华
林修文、虞、徐、欧阳诸书，皆汇事而无汇诗。《诗纪》出而
为《乐苑》、为《诗薮》、为《类苑》、为《雅音编》、为《诗宿》”，诸家于斯，
详韵、详类、详体、详格，是前代得失之林，后人渔猎之
窟也。海内觚翰之士，无不宗为陆海、蓝田。外所著有
《风雅广逸》《楚词旁注》《选诗约注》《文献通考纂要》《杜律
删注》《冯光禄诗集》若干卷，行于世。孙珣令长武请于
按台毕公重梓。《诗纪》